Karsten Lauritzen (V), 2014-02-26:
Jamen det er jeg jo helt enig med ministeren i, og det vil jeg da gerne kvittere for at ministeren siger.
Jeg håber så bare – det er det her med hastigheden – at vi efter sommerferien kan blive enige med ministeren om noget, som kan træde i kraft næste år.
Det tror jeg vil være gavnligt for alle og i øvrigt en fin fjer i hatten til ministeren.
Det hjælper vi gerne med i Venstre, når det er relevante og saglige sager.
Det andet er, at jeg jo er enig i, at det var det rigtige system at bruge på daværende tidspunkt.
Jeg må desværre også bare erkende, at det jo bl.a. har ført til, at politiet – når de skal rådgive folk om, hvorvidt de skal indgive en anmeldelse – en gang imellem godt kan komme til at råde folk til ikke at indgive en anmeldelse.
For hvis der er færre, der indgiver anmeldelse på forskellige områder, så ser det ud, som om man har løst problemet.
Det er jo nogle mekanismer, som vi også skal overveje, når vi skal lave et nyt system, så vi sikrer, at vi får den reelle kriminalitet, der er begået, frem i lyset, og at systemet ikke modarbejder at vise det reelle billede.
Det var faktisk også for at benytte lejligheden til at give ministeren en mulighed for lidt bredere i offentligheden at fortælle, at ministeren var enig i det brev, som vi borgerlige partier sendte over til ministeren, og som førte til det møde, vi havde i sidste uge.
Og det var også for at skubbe på, for at der sker noget hurtigst muligt.
Det er nok sådan, at vi har hver vores forskellige fortællinger, men for historieskrivningens skyld må jeg desværre oplyse ministeren om, at ministerens forgænger på ingen måde var enig i, at der var problemer med måltalsregimet – på ingen måde.
Der har været sendt adskillige breve, det har været diskuteret ved adskillige forligskredsmøder, men på ingen måde var det noget, den tidligere minister var optaget af – nu er det sagt.
Det synes jeg da kunne være positivt, hvis det kunne ende sådan.
En af grundene til det er jo, at det har udviklet sig til et andet system, end det oprindelig var tanken.
Og den var, at vi politisk skulle bruge det som et redskab til at styre dansk politi i de større politikredse og sikre, at der er sammenhæng i, hvordan man prioriterer der, hvor kriminalitetsudfordringerne er.
Hvorfor det er gået sådan kan der tages lange diskussioner om, men det er altså blevet implementeret på en sådan måde, at man i stedet for at tage hashpusheren, altså den, der sælger hashen, skulle gå efter kunderne, for kunderne er den samme gerningskode, og det ser bedre ud i statistikken.
Det er sådan set bare for at få ministerens tilkendegivelse af, at det ikke er det, ministeren forestiller sig med et nyt system.
Det var den ene ting.
Det andet er, at vi gerne vil have lidt fart i det her, og hvis vi alle sammen er enige om det her, hvilket jeg kan forstå vi er, så synes jeg da, vi skulle skynde os lidt.
For jeg må sige, at det nogle gange er min erfaring, at når man i Justitsministeriet og Rigspolitiet i fællesskab skal lave noget, er det ikke altid hurtighed, der er det vigtigste parameter, så derfor ville det være rart, hvis ministeren her i offentligheden kunne erkende, at vi her efter sommerferien tager en snak om det her, så vi forhåbentlig kan få lavet et nyt system, der kan træde i kraft næste år.
Det tror jeg alle vil være glade for.